Jurnalistul Cătălin Tolontan vorbește, într-un interviu pentru Republica.ro, despre declarațiile confuze ale procurorului general Augustin Lazăr în cazul Hexi Pharma, despre mersul anchetei în ceea ce privește dezinfectanții diluați și despre schimbările petrecute în sistemul sanitar în ultima perioadă. Augustin Lazăr a spus, între altele, că rezultatele în cazul analizelor dezinfectanților Hexi Pharma sunt „și pozitive, și negative”.



Echipa formată din Mirela Neag, Răzvan Luțac și Cătălin Tolontan a dezvăluit miercuri că angajații și directorii Hexi Pharma au recunoscut în fața procurorilor că știau despre diluare, aruncând însă vina aupra patronului decedat Dan Condrea.

Tot miercuri, Cătălin Tolontan a luat parte la Antena 3 la emisiunea lui Mihai Gâdea, „Sinteza Zilei”, unde invitat a fost și Mircea Badea, care afirmase anterior că „Tolontan și acoliții săi ar trebui investigați de DIICOT”. „Despre emisiunea cu Mihai Gâdea și Mircea Badea, exact ce am spus și la început: putem să fim civilizați și să încercăm să ridicăm nivelul argumentelor și în miezul celei mai disconfortante dintre neînțelegeri. Nu există învingător sau învins, există nevoia oamenilor de a fi expuși la informații, idei și perspective fără ura aceasta care mănâncă orice raționalitate”, a scris Tolontan pe blogul său.

Nu cred că asistăm la un plan de mușamalizare a situației. Sentimentul nostru e chiar mai rău de atât



Cum credeți că ar putea influența declarațiile procurorului general Augustin Lazăr mersul anchetei în cazul Hexi Pharma? Dar percepția publicului?

Un procuror general este un exemplu de fermitate. În acest caz, afirmațiile lui Augustin Lazăr au fost o mostră de confuzie. Dar nu cred că asta schimbă cu ceva munca procurorilor. Cât despre public, oamenii discern în timp și o fac bine. Dacă afirmațiile procurorului general Augustin Lazăr ar fi postate ca un hotel pe Tripadvisor probabil că n-ar trece de trei stele după 100 de comentarii.

Ce spun totuși aceste declarații despre felul în care se raportează autoritățile la situații de felul acesta?

Nu cred că asistăm la un plan de mușamalizare a situației. Sentimentul nostru e chiar mai rău de atât. Faptul că nu avem nici un laborator acreditat, nici pe concentrație și nici pe eficiența biocidelor, faptul că Guvernul și Procuratura nu trimit analizele în străinătate pentru că nu înțeleg nevoia de certificare științifică sunt doar simptome ale unui sindrom. În România, am ajuns nu doar la un deficit de respect pentru viața umană, ci și la o neînțelegere a cât de importante sunt studiile, datele și consensul științific. Noi, românii, n-am pus în funcțiune camera hiperbarică de la Floreasca nu din cauza corupției, ci pentru că noi, ca societate, nu avem capacitatea de a face asta. Nu putem integra într-un sistem și, mai apoi, nu putem porni un utilaj medical! Mă includ aici, suntem organizatoric și științific înapoiați. Să recunoaștem că suntem o țară care trebuie să învețe enorm!

Există tulpini standard de germeni, acreditate european. Noi le folosim pe ale noastre și apoi raportăm că dezinfectanții distrug tot, dar un ”tot” prea puțin relevant.



Din informațiile dvs, autoritățile ar putea totuși face testele în străinătate?

Nu cred că se vor face. Oricum, nu într-un mod sistematic. Vor trimite, poate, la un laborator prin Europa de Est, nici acela cu o bună reputație, așa, de ochii lumii. Dovada e cum s-au făcut analizele la Cantacuzino. Există tulpini standard de germeni, acreditate european. Noi le folosim pe ale noastre și apoi raportăm că dezinfectanții distrug tot, dar un ”tot” prea puțin relevant. Noi facem un refuz de cunoaștere pur și simplu! Nu vrem să luăm act de standarde. Nu înțelegem faptul că lumea de azi progresează prin cunoaștere, nu prin exerciții de PR sau prin convingerea că noi știm cel mai bine. Încă o dată, nu judec pe nimeni: și la mine sesizez genul acesta de reflex și lupt din greu cu el.

Ați dezvăluit că angajații și directorii de la Hexi Pharma au recunoscut în fața procurorilor că știau de diluare. Cum schimbă declarațiile lor cursul investigației?

Aceste declarații din dosare sunt unele recente și altele mai vechi. Noi le-am aflat mai târziu. Falsificarea dezinfectanților nu mai ridică nici un dubiu în dosarul penal, conform surselor noastre. Discuția e dacă, așa cum susțin șefii Hexi, singurul responsabil este Dan Condrea. Rămâne de văzut ce cred procurorii și, mai important, judecătorii.

Am sentimentul că Vlad Voiculescu vrea să fie un ministru al pacienților, dar fără să lezeze corpul medical



Cum s-au schimbat în opinia dvs lucrurile în sistemul sanitar după ancheta Hexi Pharma?

Nu avem niciun merit în schimbare. Pentru că există o schimbare. Deocamdată, ea este una puțin vizibilă. Dar se derulează pe atâtea planuri și este, credem, de neoprit. Încerc un exemplu. Oamenii ajung să conștientizeze că spitalul e dator să le pună la dispoziția adevărul pentru că decizia finală asupra tratamentului le aparține pacienților. Asta pune, e adevărat, o presiune pe medici și e important să păstrăm ideea că profesia lor e nobilă și merită respectată. După cum și ei au datorii față de pacienți, datorii la care reflectează acum mai mult. Se schimbă lucrurile.

Este diferită situația din sistem după venirea noului ministru? Dacă da, în ce fel?

Am sentimentul că Vlad Voiculescu vrea să fie un ministru al pacienților, dar fără să lezeze corpul medical. Ceea ce e corect. De fapt nici nu poți fi un ministru care să pună pacientul în centrul sistemului de sănătate decît dacă îi respecți pe medici și pe toți cei din personalul medical. Sincer? Mi se pare că are cele mai bune intenții, dar că, asta e o maladie în România, este preocupat prea mult de ce scrie presa și de ce apare la televizor. Scrie Tolontan ceva?! OK, dă-l încolo pe Tolontan, tu vezi-ți de politicile publice că acolo se face diferența, nu la imagine!